Iyaay ti Kristo—Ania Dayta?
Sungbat ti Biblia
Adu ti ibagbaga ti Kasuratan maipapan iti masanguanan inton umay ti Kristo tapno ukomenna dagiti tattao iti daga. * Kas pagarigan, kuna ti Mateo 25:31-33:
“Inton ti Anak ti tao [ni Jesu-Kristo] dumteng iti dayagna, ket amin dagiti anghel maikuyogda kenkuana, iti kasta agtugawto iti nadayag a tronona. Ket amin dagiti nasion maurnongdanto iti sanguananna, ket paglalasinennanto dagiti tattao iti maysa ken maysa, a kas ti maysa a pastor ilasinna dagiti karnero manipud kadagiti kalding. Ket ikabilnanto dagiti karnero iti makannawanna, ngem dagiti kalding iti makannigidna.”
Daytoy a tiempo ti panangukom ket pasetto ti “dakkel a rigat” nga awan ti kapadana iti pakasaritaan ti tao. Dayta a rigat ket agpatingganto iti gubat ti Armagedon. (Mateo 24:21; Apocalipsis 16:16) Dagiti kabusor ti Kristo, a nadeskribir iti ilustrasionna kas kalding, “agpasardanto iti pannakaukom a dusa nga agnanayon a pannakadadael.” (2 Tesalonica 1:9; Apocalipsis 19:11, 15) Iti kasumbangirna, dagiti matalek nga adipenna, dagiti karnero, ket mangnamnama iti “agnanayon a biag.”—Mateo 25:46.
Kaano ti iyaay ti Kristo?
Kinuna ni Jesus: “Maipapan iti dayta nga aldaw ken oras awan ti asinoman a makaammo.” (Mateo 24:36, 42; 25:13) Nupay kasta, dineskribirna ti makita ken ragup a “pagilasinan” a mangipabigbig iti periodo nga agturong iti iyaayna.—Mateo 24:3, 7-14; Lucas 21:10, 11.
Umay kadi ti Kristo nga addaan iti bagi nga espiritu wenno silalasag?
Napagungar ni Jesus iti espiritu a bagi, isu nga umay kas espiritu, saan a silalasag. (1 Corinto 15:45; 1 Pedro 3:18) Gapu iti daytoy a rason, naibaga ni Jesus kadagiti apostolna iti aldaw sakbay ti ipapatayna: “Apagbiit laengen ket ti lubong saannakton a makita.”—Juan 14:19.
Dagiti di umiso a kapanunotan maipapan iti iyaay ti Kristo
Di umiso a kapanunotan: Ti panangibaga ti Biblia a makitanto dagiti tattao ni Jesus nga “um-umay kadagiti ulep,” kayatna a sawen a makitanto ti iyaay ni Jesus.—Mateo 24:30.
Umiso: No madakamat dagiti ulep iti Biblia, masansan a tumukoy iti banag a saan a makita. (Levitico 16:2; Numeros 11:25; Deuteronomio 33:26) Kas pagarigan, kuna ti Dios ken ni Moises: “Umayak kenka iti nasipnget nga ulep.” (Exodo 19:9) Saan a literal a nakita ni Moises ti Dios. Iti umasping a pamay-an, ti Kristo ket ‘umay iti ulep’ gapu ta matarusan dagiti tattao ti iyaayna nupay saanda a literal a makita.
Di umiso a kapanunotan: Dagiti sasao a “makitanto ti tunggal mata,” a nadakamat iti Apocalipsis 1:7 maipapan iti iyaay ti Kristo, ket literal ti kaipapananna.
Umiso: No dadduma, dagiti Griego a sasao iti Biblia para iti “mata” ken “panagkita” ket nausar mainaig iti panangilasin wenno panangtarus imbes a tumukoy iti literal a panagkita. * (Mateo 13:15; Lucas 19:42; Roma 15:21; Efeso 1:18) Kuna ti Biblia a ti napagungar a ni Jesus ket “daydiay kakaisuna . . . nga agnanaed iti di maasitgan a lawag, nga awan maysa kadagiti tattao ti . . . mabalin a makakita.” (1 Timoteo 6:16) Gapuna, “makitanto ti tunggal mata” gapu ta maawatanton ti amin a tattao a ni Jesus daydiay mangibanag iti panangukom ti Dios.—Mateo 24:30.
Di umiso a kapanunotan: Ipakita dagiti sasao iti 2 Juan 7 nga umay ni Jesus a silalasag.
Umiso: Kuna dayta a bersikulo ti Biblia: “Adu a manangallilaw ti nakastrek ditoy lubong, tattao a saan a mangipudpudno ken Jesu-Kristo kas immay a naglasag.”
Idi kaaldawan ni apostol Juan, adda dagiti saan a mamati nga immay ni Jesus ditoy daga kas tao, nga addaan iti lasag a bagi. Maawaganda iti Gnostiko. Naisurat ti 2 Juan 7 a mangpaneknek a saan nga umiso ti patpatienda.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn